b'\n_START_ARTICLE_\nMark Lester\n_START_PARAGRAPH_\nMark Lester (s. 11. hein\xc3\xa4kuuta 1958 Oxford) on entinen brittil\xc3\xa4inen lapsin\xc3\xa4yttelij\xc3\xa4, joka tunnetaan parhaiten nimiroolistaan viidell\xc3\xa4 Oscarilla palkitussa musikaalielokuvassa Oliver! vuodelta 1968.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMark Lester syntyi n\xc3\xa4yttelij\xc3\xa4perheen poikana Englannin Oxfordissa. H\xc3\xa4ne is\xc3\xa4ns\xc3\xa4 on juutalaistaustainen n\xc3\xa4yttelij\xc3\xa4-tuottaja Michael Lester (alun perin Michael Boris Letzer) ja \xc3\xa4iti n\xc3\xa4yttelij\xc3\xa4 Rita Keene Lester. Mark-poika sai koulutuksensa kolmessa yksityiskoulussa._NEWLINE_Lapsiroolien esitt\xc3\xa4j\xc3\xa4n\xc3\xa4 Lester aloitti pikkurooleissa brittil\xc3\xa4isiss\xc3\xa4 televisiosarjoissa. Vuonna 1964 h\xc3\xa4n oli pieness\xc3\xa4 roolissa Fran\xc3\xa7ois Truffaut\xe2\x80\x99n englanninkielisess\xc3\xa4 tieteisdraamassa Fahrenheit 451 (1966) ja Robert Dh\xc3\xa9ryn ranskankielisess\xc3\xa4 elokuvassa Suu kiinni... (Allez France, 1964). H\xc3\xa4n n\xc3\xa4ytteli yht\xc3\xa4 lapsista Jack Claytonin elokuvassa Salaisuus (1967)._NEWLINE_Vuonna 1967 kahdeksanvuotias Lester valittiin p\xc3\xa4\xc3\xa4rooliin Carol Reedin suuren suosion saaneeseen elokuvasovitukseen Lionel Bartin musikaalista Oliver! (1968). Laulunumeroissa Lesterin \xc3\xa4\xc3\xa4nen\xc3\xa4 k\xc3\xa4ytettiin kuitenkin elokuvas\xc3\xa4velt\xc3\xa4j\xc3\xa4 Johnny Greenin tyt\xc3\xa4rt\xc3\xa4 Kathea._NEWLINE_Lester sai hyvi\xc3\xa4 arvosteluja my\xc3\xb6s vuoden 1969 elokuvasta Vapaana ja villin\xc3\xa4 (Run Wild, Run Free), jossa h\xc3\xa4n esitti mykk\xc3\xa4\xc3\xa4, erist\xc3\xa4ytyv\xc3\xa4\xc3\xa4 poikaa. Varhaisteinien romanssista kertovassa vuoden 1970 elokuvassa Melody \xe2\x80\x93 suloinen ensirakkaus Mark Lester n\xc3\xa4ytteli p\xc3\xa4\xc3\xa4osaa yhdess\xc3\xa4 Tracy Hyden kanssa. Vuosina 1970\xe2\x80\x931971 Lester teki useita muitakin roolit\xc3\xb6it\xc3\xa4 televisiossa ja muun muassa elokuvissa Silminn\xc3\xa4kij\xc3\xa4 (1970) ja Mustan oriin seikkailut (1971). H\xc3\xa4n teki useita filmej\xc3\xa4 my\xc3\xb6s Italiassa, joista viimeinen, La Prima volta sull\xe2\x80\x99erba, oli ehdolla Kultainen karhu -palkintoon Berliinin 25. elokuvajuhlilla 1975. Viimeisen elokuvaroolinsa Lester teki vuonna 1977 Richard Fleischerin elokuvassa Prinssi ja kerj\xc3\xa4l\xc3\xa4ispoika. 19-vuotias Lester pettyi elokuvan saamiin arvosteluihin ja ryhtyi opiskelemaan osteopatiaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLesterill\xc3\xa4 on nelj\xc3\xa4 lasta ensimm\xc3\xa4isest\xc3\xa4 avioliitostaan vuosilta 1993\xe2\x80\x932005. Lester on sanonut ettei ole Michael Jacksonin lapsien is\xc3\xa4.'